Rimska Republika (1849)

**Rimska Republika** bila je kratkotrajna država u Centralnoj Italiji na teritoriju Papinske Države koja je egzistirala samo pet mjeseci 1849. godine.

## Historija
Papinska Država je krajem 1840-ih bila ozloglašena zbog korupcije, zaostale ekonomije, ogromne visoko ispolitizirane policije i političkog aparata otvorenog samo za pripadnike katoličkog klera. Kako su u to vrijeme liberalne ideje preplavile Evropu, postala je srednjovjekovni anakronizam.

Događaji koji su doveli do njenog sloma počeli su 15. novembra 1848. kad je ubijen Pellegrino Rossi, bliski prijatelj pape Pija IX i ministar pravde u njegovoj vladi. Sljedećeg dana izbile su velike demonstracije, u kojima su demostranti tražili demokratsku vladu, socijalne reforme i objavu rata Austrijskom Carstvu kako bi se oslobodile sve zemlje koje su kulturološki i etnički talijanske.

Papa Pio IX je pobjegao iz Rima u noći 24. novembra, prerušen u običnog svećenika, u 120 km udaljenu Gaetu u Kraljevini dviju Sicilija. Odatle je prijetio da će ustanike ekskomunicirati, ali se oni na to nisu obazirali već su nastavili sa održavanjem slobodnih izbora za novu ustavotvornu skupštinu. Jedan od ustanika bio je bivši svećenik Abbe Arduini, koji je na političkom sastanku izjavio da je svjetovna vlast pape historijska laž, politički neprovediva stvar, a vjerski nemoralna. To je bio poziv na razdvajanje crkve i države na mjestu u kojem je vijekovima to značilo jedno te isto.

Sedmicu kasnije novoizabrana skupština službeno je proglasila teritorij pod njenom jurisdikcijom novom Rimskom Republikom. Po uzoru na antički Rim, oni su također za svoje rukovodstvo odabrali davno zaboravljeni trijumvirat. U njemu je glavnu riječ imao Giuseppe Mazzini koji se vratio u Italiju 1849. i nakon kratkog boravka u Toskani došao u Rim, nakon što su revolucionari istjerali papu i proglasili republiku. To se poklapalo sa njegovim mladalačkim idejama da nakon imperijalnog i papinskog Rima, mora doći do trećeg narodnog Rima. 
Dočekan je kao veliki patriot pa je izabran za trijumvira Republike.

Trijumvirat je odmah objavio da se papa može vratiti, ali samo kao poglavar Katoličke crkve i ništa više. Također je smanjio poreze, ukinuo smrtnu kaznu, objavio slobodu štampe i započeo reformu zatvorskog sistema koji je trebao postati humaniji. S druge strane, taj isti trijumvirat počeo je štampati puno papirnog novca kako bi mogao platiti povećane troškove za javne radove i programe nezaposlenosti.

Papa Pio IX je iz svog novog sjedišta Gaete gotovo svakodnevno sijao otrovne strelice na Republiku i potajno radio na tom da je slomi. Uz pomoć prijatelja uspio je nagovoriti predsjednika Druge Francuske Republike (budućeg cara) Napoleona III da pošalje vojsku u Italiju, istjera ustanike i restaurira Papinsku Državu. Iako je na čelu odbrane bio dokazani patriot Giuseppe Garibaldi, to nije bilo dovoljno da spriječi Francuze da zauzmu Rim 3. jula 1849. godine.

Papa Pio IX vratio se u Rim tek nakon devet mjeseci, što je republika propala, a grad okupirali Francuzi. Pontifikat pape Pija IX koji je započeo 1846. na taj način se toliko odužio da je postao najduži u historiji papinstva, naime trajao je više od 31 godinu do njegove smrti 1878. godine. Rimska Republika, koju su njegovi saveznici slomili, bila je samo treptaj u njegovom dugom pontifikatu.

## Reference

## Vanjske veze

* ''The Roman Republic of 1849: Lessons from a Five-Month Country''